kardosdrur/scandi-wiki huggingface dataset:
Vogue

Vogue er et internationalt mode- og livsstilsmagasin som udkommer i 18 forskellige lande. Magasinet blev grundlagt i USA i 1892 af Arthur Baldwin Turnure, som drev det frem til sin død i 1909, hvorefter forlaget Condé Nast Publications overtog udgivelsen. Den britiske udgave af Vogue blev udgivet første gang i 1916 og den franske udgave kom i 1920. Seneste udgivelser er Vogue China, Vogue India og Vogue Turkey.

Publicering 
I 1960-tallet var Diana Vreeland (1903-89) leder på den amerikanske udgave af Vogue. Hun arbejde på at gøre Vogue mere rettet mod den yngre generationen, som på den tiden stod for tankefrihed og den seksuelle revolution. Dette afspejledes i modereportagen. Modeller som Twiggy, Penelope Tree, Marisa Berenson, Veruschka og Jean Schrimpton (The Shrimp) kom i magasinet. 

1972 tog Grace Mirabella over og gjorde Vogue til en månedsudgave, tidligere kom det kun hver anden måned. Fokusset blev rettet mod mere praktisk modetøj, som også kunne erhverves af mellemklassen. Siden 1988 har Anna Wintour været chefredaktør for den amerikanske udgave.

Eksterne henvisninger 
 Vogue – officiel hjemmeside
 Franske udgaver fra 1920-1940 tilgængelige online på Bibliothèque nationale de France 

Tidsskrifter fra USA
Etableret i 1892
Selk Nor

Selk Nor (dansk) eller Selker Noor (tysk) er en sø beliggende i Sydslesvig i nærheden af Slesvig by i det nordlige Tyskland. Søen er forbundet med Haddeby Nor og dermed med Slien. Den har tilløb af Selk møllegrav. Søens maksimale dybde er 5,2 m. Den største del af søen hører til Selk kommune, den sydligste del hører til Fartorp kommune. I nærheden af Selk Nor befinder sig Hedeby og Dannevirkes Kovirke.

Ved vadestedet mellem Selk Nor og Haddeby Nor blev i 1797 fundet den store Sigtrygsten, som er en af runestenene fra Hedeby. Det cirka 10 meter brede vadested mellem de to nor kan passeres via en lille træbro.

Eksterne henvisninger 
 Miljøministeriet om Selk Nor

Nor
Slien
Sydslesvig
Søer i Slesvig-Holsten
Meno Haas

Johann Meno Haas (født 6. april 1752 i Hamborg, død 16 oktober 1833 i Berlin) var en i Danmark opvokset tysk kobberstikker, søn af Jonas Haas. Han var bror til Georg og Peter Haas og far til Jean Meno Haas.

Haas kom et år gammel med forældrene til København, hvor han i en ung alder frekventerede Kunstakademiet og nød sin faders og Johan Martin Preislers undervisning. Haas blev en frugtbar, men efter manges mening middelmådig kunstner. De fleste af hans stik fra Danmark er små beskedne portrætter og prospekter. 1778 blev han Københavns Universitets kobberstikker.

I 1782 drog han til Paris, hvor han i nogen tid arbejdede under Nicolas de Launay, men kaldtes i 1786 til Berlin, af hvis kunstakademi han i 1793 blev medlem efter et par år før at have fuldendt sit bekendte stik Hagars forstødelse. 

Haas opnåede en for sin tid meget høj alder. Hans hustru, Birgitte Cathrine født Hortulan (født 1758), var det femte af den ypperlige holbergske aktør Marcus Ulsøe Hortulans syv børn.

Han er repræsenteret i Kobberstiksamlingen med grafik og enkelte tegninger.

Værker 

 Kronprins Frederik og hans kammerat ved legetrappen (1771-72, tilskrevet stik til Frederik VIs Barnelege, efter Peter Cramer og Johan Mandelberg)
 Illustrationer og og vignetter til Carsten Niebuhr: Reisebeschreibung nach Arabien, 1774-76.
 Ditto til Pehr Forsskål: Icones Rerum Naturalium, 1776.
 Portræt af O.F. Müller, efter Cornelius Høyer (1776)
 Lorenz Spengler, efter samme (1776)
 Profilportrætstik af medlemmer af kongehuset (1777-79), bl.a. kronprins Frederik (VI), efter Cornelius Høyer
 Anne Colbiørnsen, efter Erik Pauelsen (1780)
 Rolf Krake og hans mænd, efter samme (1782)
 Hagars forjagelse, efter A. Flinck (1789)
 Det tyske fyrsteforbund, efter Bernhard Rode (1793, medlemsstykke til akademiet i Berlin)
 Frederik Wilhelm III af Preussen, efter Christian Horneman (1798)
 Dennes dronning Louise, efter H. Plötz
 Skuespilleren H.C. Knudsen, efter Jens Juel (1800)
 Frederik II til hest, efter L. Wolff (1808)
 Skibsreder William Duntzfelt, efter Christian Horneman (1809)

Kilder 
 
 

Kobberstikkere fra Tyskland
Kobberstikkere fra Danmark
Danskere i 1700-tallet
Personer fra Hamborg
Marcus Hortulan

Marcus Ulsøe Hortulan (født 1722, død 1783) var en dansk skuespiller.
 
Hortulan var født (døbt 26. april 1722) i Vester Hassing i Vendsyssel. Hans far Søren Hortulan var præst her. Marcus dimitteredes fra Viborg Skole 23 år gammel i 1746; videre end til student nåede Hortulan ikke på den akademiske bane, som han forlod for at spille komedie. 

Det var sandsynligvis ham, der udførte Jeppe ved von Qvotens opførelse af Jeppe på bjerget 28. november 1747 på teatret i Store Kongensgade, i det mindste hørte han til dennes bande. Da den opløstes i maj 1748, indtrådte han ligesom andre af von Qvotens trup blandt de danske aktører; ved åbningsforestillingen af teatret på Kongens Nytorv 18. december 1748 optrådte han sandsynligvis som Geronte i Dobleren. 

Snart efter sin indtrædelse i den danske trup ægtede Hortulan 26. marts 1749 Lisbet Cathrine de Rous eller Rauch, som fødte ham en talrig række børn, hvoraf en datter blev gift med kobberstikkeren Meno Haas. 

Hvornår Hortulan sidste gang spillede på teatret, vides ikke, men 27. februar 1779 gav det nydannede dramatiske selskab en forestilling for ham, der var dets æresmedlem, og denne aften viste Hortulan sig "paaklædt en pére noble" på scenen for at tage en tavs afsked med publikum. Med udgangen af teateråret 1778-79 afgik han med pension og døde 11. juli 1783; hans enke døde 78 år gammel den 4. december 1803.

Hortulans roller var mangeartede; hans oprindelige fag var bonderoller, hvortil hans i begyndelsen stærkt fremtrædende jyske dialekt gjorde ham selvskreven, hans spil roses for dets rolige naturlighed; denne ro søgte han at omsætte dels – men uden rigtigt held – til pedanternes naragtige stivhed og dels – med lykkeligt udfald – til de værdige fædres alvorlige myndighed; hans ansigt skal ifølge Rosenstand-Goiske i disse roller have set "baade ærværdigt og fornemt" ud. 

Hortulan rensede ved ihærdigt arbejde sin stemme for dens jyske tonefald, så den kunde klinge både ædel og mandig, og han omtales som den bedste versefremsiger ved teatret, derimod dadles han for skødesløs memorering af rollen, mærkeligt nok, da han var den afmålte Clementins kæreste medspillende; måske havde denne fejl i 1771, da Rosenstand-Goiske nævner den, sin grund i den ulægelige sygdom – det vides ikke hvilken – der få år efter tvang den kun 55-årige mand til at forlade scenen.

Kilder 

Marcus Hortulan på Dansk Film og Teater 

Teaterskuespillere fra Danmark
Danskere i 1700-tallet
Biffen (Aalborg)

Biffen er en biograf i Aalborg. Den åbnede som art cinema i 1989 som et alternativ til byens biografmonopol. Med sine 48 sæder i én sal var den byens mindste biograf. Den drives af Karin Fast i samarbejde med ulønnede billetsælgere og operatører. I 2003 modtog Biffen Nordjyllands amts kulturpris på 100.000 kr.

I juni 2009 flyttede Biffen ind i nyindrettede lokaler i kulturhuset Nordkraft og rummer herefter tre sale med 50 hhv. 50 og 90 pladser samt café i to etager.

Apparatur
Biffen er blandt blot fire danske biografer, der kan vise film i 70 mm.

Operatransmissioner
I 2009 introducerede Biffen direkte transmission via internettet af operaforestillinger fra bl.a. La Scala i Milano og Gran Teatre del Liceu i Barcelona. Andre danske biografer har i nogle år tilsvarende vist opera fra The Met i New York.

Eksterne henvisninger
Biffens hjemmeside

Biografer i Danmark
Kulturcentre i Danmark
Seværdigheder i Aalborg
Underholdning i Aalborg
Nordnet

Nordnet er en internetmægler (online børsmægler) med kunder i Danmark, Norge, Sverige, og Finland.

Adm. direktør for Nordnet AB er Lars Åke-Norling. Dansk landechef er pr. 1. oktober 2018 Anne Buchardt, som overtager stillingen fra Niklas Odenwall.

Historie 

Nordnet blev grundlagt i 1996 i Stockholm og blev dermed et af de første nordiske selskaber som tilbød internetbaseret handel med værdipapirer. Nordnet fusionerede i 2001 med konkurrenten TeleTrade og introducerede samtidig sine tjenester på det danske marked.

I 2004 opkøbte Nordnet den norske mægler Stocknet-Aston Securities ASA og blev dermed størst på det norske marked. I 2009 opkøbtes ligeledes Finlands største internetmægler, EQ Bank. Nordnets ledelse besluttede sig i 2010 for at følge en rent nordisk strategi, og i den forbindelse gennemførtes en omstrukturering. Den tyske afdeling solgtes til konkurrenten Onvista og Luxembourgafdelingen blev nedlagt. Samme år oprettedes en bankfilial i Danmark til administration, dvs. uden normal kundebetjening ved personligt fremmøde. De danske kunder var tidligere blevet betjent fra Sverige.

I 2013 købte Nordnet aktiemajoriteten i det sociale netværk for investorer, Shareville. I 2014 blev det muligt for Nordnets kunder i Danmark og de øvrige nordiske lande at bruge Shareville.

Virksomhed 
I Danmark tilbyder Nordnet handels- og depottjenester for frie midler og pensionsordninger.

Nordnets brugere investerer selv i aktier, investeringsbeviser og andre værdipapirer via Nordnets handelstjenester: Den webbaserede tjeneste på www.nordnet.dk, realtidsapplikationen Wintrade samt via applikationer til smartphones.

Nordnet er i 2009, 2010, 2011, 2012, 2013, 2014, 2015 og 2016 blevet udnævnt til Årets Bank/Børsmægler af Dansk Aktionærforening. I august 2014 og maj 2016 blev Nordnet kåret som "bedst i test" af Tænk Penge.

Kilder

Eksterne henvinsinger 
 Nordnet.dk
 Nordnets Årsrapporter 1999 og frem 

Investeringsvirksomheder i Danmark
Banker fra Sverige
Etableret i 1996
Jagst

Jagst er en flod i  den tyske delstat Baden-Württemberg. Floden har sit udspring nær Walxheim i Schwabisk Alb og løber ud i Neckar i Bad Friedrichshall efter 203 kilometer. Jagst løber næsten parallelt med Kocher, derfor er de ofte nævnt som «søskendefloder», og det er også grunden til, at begge floder ikke fører meget vand i forhold til deres længde. Jagst konkurrerer delvist også med Tauber, som løber mod nord til Main. De vigtigste byer langs floden er Ellwangen, Crailsheim, Möckmühl, hvor Jagst møder sin største biflod, Seckach, samt Bad Friedrichshall. 

Jagsts dal har bratte skråninger og bruges til en del vinavl, selv om de fleste af vingårdene er nedlagte og nu er værdifulde habitater for sjældne dyre- og plantearter. Langs floden lever der isfugle og storke og ofte også fiskehejrer.

Klosterkirken i Schöntal er nok den vigtigste kulturelle seværdighed i Jagstdalen. Jagsthausen var hjemsted for Götz von Berlichingen, en kendt stridbar schwabisk ridder og embedsmand samt et symbol på modstand mod øvrigheden.

Galleri 

Floder i Baden-Württemberg
Christoffer Mumme

Christoffer Mumme (1676-1737) var en dansk biskop.

Mumme blev født i Vedsø præstegård i Trondhjem Stift og var søn af præsten Gert Mumme (død 1691) og Cathrine Glad. Han blev student fra Trondhjem Skole 1692. Efter at have taget bakkalaurgraden 1693 blev han hører først i Thisted og derefter i Aalborg Skole. Da han var vel kendt med forholdene i Thisted, bidrog han til opredningen af den thistedske besættelsessag. 1698 tog han teologisk embedseksamen og var derefter atter hører i Aalborg til 1701, da han blev kaldet til personel kapellan hos den bekendte præst Frands Mikkelsen Vogelius i Åsted og Skærum i Vendsyssel og efterfulgte ham som sognepræst 1702.

1706 blev han magister og 1725 provst over Vennebjerg Herred, hvor han gjorde sig fortjent ved at virke for almueoplysningen og for istandsættelsen af de forfaldne kirker. I anledning af en udgave af vajsenhusbibelen fra 1732 kom han i strid med den københavnske præst Morten Reenberg, der klagede over, at den indeholdt pietistiske forklaringer. 1733 skrev Mumme en gendrivelse, hvori han brugte skarpe udtryk om de ortodokse og deres døde tro.

1735 blev han biskop i Aalborg, og ved hans ordination i København øvede Reenberg gengæld, i det han på en utilbørlig måde stiklede på ham både i sin skriftetale og intimation. Mumme døde i juni 1737. Han fik det vidnesbyrd, at han var "vittig og skarpsindig, i sit Embede retsindig og nidkjær". Han var gift med Elisabeth Magdalene født Ursin (eller Bjørn) (død 1769), en præstedatter fra Jerslev i Vendsyssel.

1723 udgav han for at fremme katekisationen i skolerne Undervisningsspørgsmaal for at forstaa Dr. M. Luthers liden Katekismus (en bearbejdelse af biskopperne Matthias Foss’, Henrik Bornemanns, Jens Bircherods og Frands Thestrups spørgsmål ved visitatserne, som tidligere brugtes i afskrift af skolelærerne). Skriftet blev stærkt medtaget af kritikken fra ortodoks side, men udkom dog i flere oplag.

Kilder 

 

Danskere i 1700-tallet
Biskopper over Aalborg Stift
Johannes Pløger

Johannes Theodor Louis "Aladdin" Plöger (Pløger) (født 3. april 1922 på Frederiksberg, død 4. februar 1991 på Frederiksberg) var en dansk fodboldspiller. 

Pløger begundte som ungdomspiller i Frederiksberg Kammeraternes IF men kom tidligt til Frem. Han debuterede som 17-årig på divisionsholdet hvortil han blev rykket op direkte fra ynglingeholdet. Han var højre wing men blev også benyttet som centerforward i Frem hvor han scorede 101 mål i 164 kampe. Han scorede en del mål på hovedstød. Han var med til at vinde DM med Frem i 1941 og 1944. 

Pløger debuterede som 18-årig, og som den sjette yngste genem tiderne, på det danske landshold 10. oktober 1940 i Idrætsparken mod Sverige, en kamp som sluttede 3-3. Han blev indskiftet efter 25 min efter at Alex Friedemann var blevet skadet. Han spillede i alle Danmarks fire kampe ved OL i London 1948 og var med til at vinde bronzemedaljer. Han scorede et mål i 5-3 sejr over Italien. Efter OL blev Pløger professionel i Italien ligesom seks andre fra bronzeholdet. Da Dansk Boldspil-Union ved denne tid ikke tillod professionelle i landsholdet sluttede landsholdskarrieren 1948 på 21 A-landskampe og 8 mål. 

Pløger spillede 1948-1954 for fire forskellige italienske klubber; Juventus, Novara, Torino  og Udinese . Inden han tog til Italien blev har udlært som lagerekspedient hos SIMO i 1942. Da han vendte hjem som en holden mand, blev han sælger og senere salgsdirektør hos SIMO på Finsensvej, der forhandlede Ford-biler. Senere havde han en vin & tobak butik, som han passede sammen med sin hustru.

Pløgers efternavn var egentlig Plöger, han havde tyske aner. Hans storebror Henrik spillede 35 kampe som højre back for Frem (1941-48)

Pløger var en ganske god håndboldmålmand som yngling i Ajax.

Han er begravet i familiegraven på Solbjerg Parkkirkegård.

Eksterne henvisninger 
 
 Danske fodboldspillere i Italien, reportage fra Politikens filmjournal nr. 3, 1949 om Pløger og "Lange" John Hansen

Fodboldspillere fra Danmark
Fodboldlandsholdsspillere fra Danmark
Fodboldspillere fra Boldklubben Frem
Fodboldspillere fra Juventus F.C.
Olympiske bronzemedaljevindere fra Danmark
Personer fra Frederiksberg
Medaljevindere fra Danmark ved sommer-OL 1948
Sverigetopplistan

Sverigetopplistan siden oktober 2007 navnet på Sveriges officielle album- og single-hitliste. 

Listen, der tidligere blev kendt som Topplistan og Hitlistan, har siden etableringen 14. november 1975 været baseret på salgsdata fra den svenske musikindstrisammenslutning Grammofonleverantörernas förening. Oprindeligt havde listen sit eget program i Sveriges Radio P3, men dette blev nedlagt i 2006, således at P3 kun offentliggør den del af listen, der vedrører det digitale salg af musik. Denne del opgøres af Nielsen SoundScan. Det digitalt distribuerede musik havde fra 2006 sin egen liste, kaldet Downloadlistan, men siden slutningen af 2006 er listerne lagt sammen, så der i dag ikke skelnes mellem fysisk og digitalt distribueret musik. Listen omfatter foruden musikalbums også musik-dvd'er. Med undtagelse af perioden 2004-2009 er listen blevet offentliggjort om fredagen; i disse fem år dog torsdag.

Se også 
 Liste over albumettere på Sverigetopplistan
 Nummer-et hits i Sverige i 2010'erne

Eksterne henvisninger 
 Sverigetopplistans hjemmeside

Etableret i 1975
Hitlister
Topplistan
Elektricitetsnetspænding

Elektricitetsnetspændingen (også kaldet elnetspændingen, netspændingen eller lysnetspændingen) er den elektriske spænding, der er i almindelige stikkontakter i hjemmet og industrien. Den formidles via elektricitetsforsyningsnettet.

Lysnetspænding i Europa 
Lysnetspændingen eller netspændingen er i det meste af Europa 230 V mellem fase og nul. Mellem to faser er spændingen 400 V.

Ændring til 230/400 volt 
Før 1985 havde man 240/415 V som nominelle spændinger i Storbritannien og 220/380 V andre steder i Europa, herunder Danmark. Man ønskede at standardisere de nominelle spændinger, så de kunne blive ens i hele EU.

De nominelle spændinger bliver af produktions- og distributionshensyn sjældent holdt helt nøjagtige, og derfor er der til den nominelle spænding tilknyttet en tilladt afvigelse, den såkaldte toleranceafvigelse. Toleranceafvigelsen var før 1985 symmetrisk omkring den nominelle spænding, og i praksis var afvigelser på 10 til 15 procent almindelige.

Spændingen 230 V lå inden for begge områders tolerancegrænser, så for at gøre de nominelle spændinger ens valgte man at justere den nominelle spænding 10 V ned i Storbritannien og 10 V op i det øvrige Europa og så lave asymmetriske tolerancegrænser. De nominelle tofasespændinger 380 V og 415 V blev til 400 V. Ændringen skete i EU-regi med den harmoniserede standard HD 472 S1, Nominelle spændinger til offentligt lavspændings-elforsyningssystem. Denne blev vedtaget i 1985 og implementeret i Europa over 20 år. I Danmark blev den implementeret i 1993 med den asymmetriske tolerancegrænse +6%/-10%.

Fra 2008 blev tolerancen på den leverede spænding ændret til 230 V ±10 % og dermed gjort symmetrisk igen; det skete med standarden DS/EN 60038, CENELEC-standardspændinger. Det vil sige at fasespændingen i forsy­nings­punktet nu kan ligge i intervallet 207 V til 253 V.

Undtagelser 
De fleste steder i Norge er spændingen 230 V mellem to faser.

Se også 
 400 volt
 Dansk flerpolet system
 230 volt-stik

Kilder

Eksterne henvisninger 

 Dansk flerpolet system 
 Electricity Around the World 

Elforsyning
Elektrisk energi
M/F Skjoldnæs

M/F Skjoldnæs er en dansk færge, der under navnet Sam-Sine fra 1978 til 2009 sejlede på overfarten Hov-Sælvig. Samme år blev færgen 29. november indsat på færgeruten mellem Søby og Fynshav, Als.

Der blev bygget nye færgelejer i Fynshav og Søby, hvor det blev nødvendigt at foretage ændringer og forbedringer af selve kajanlægget ud over den nye og dybere klapgrav samt broklap. Fra 2012 blev færgen indsat på færgeruten Søby-Faaborg, som den stadig besejler.

Udgifterne til færgelejet i Fynshav var 9,5 millioner kroner. I Søby var prisen for det nye færgeleje og de anlæg, der var nødvendige i den forbindelse, 7,4 millioner kroner.

Indkøb af færgen, renovering af færgelejet i Søby og nyt færgeleje i Fynshav løb op i 23 mio. kroner, hvoraf staten bevilgede 14 mio. kr., Sønderborg Kommune 1,5 mio. kr. og Ærø Kommune 7,5 mio. kr.

I Søby er der et trappetårn til passagererne, som også forbedrer forholdene for blandt andet handicappede.

Selskabet Ærøfærgerne A/S overgik den 1. april 2011 fra at være et aktieselskab til at være direkte kommunalt ejet af Ærø Kommune. Selskabets formål er, at forestå færgetrafikken mellem Ærø og Fyn/Als, hvor selskabet står for besejlingen af de fire ruter. Søby-Fynshav med Elfærgen Ellen - Søby-Faaborg med M/F Skjoldnæs og Ærøskøbing-Svendborg med færgerne M/F Ærøskøbing og M/F Marstal.

Historie 
 1979 - Ruten Hov – Sælvig
 1995 - Overført til .
 2001 - Ombygget og forlænget på Ørskov Christensens Skibsværft, Frederikshavn. Et nyt hovedmaskineri bestående af 2 stk. Cummings anlæg på i alt 325 KW blev installeret og har nu plads til 36 biler.
 2005 - Sejlede 21. oktober en ekstra tur til Århus med 72 samsinger, der ville protestere mod lukningen af Samsø Sygehus.
 2008 - Sejler 17. august den sidste tur på ruten Hov–Sælvig
 2009 - Solgt 3. februar til Ærø Kommune. Afsejlede fra Samsø til Ærø 14/1. Omdøbt til "Skjoldnæs" med hjemhavn i Søby. Udchartret til SamsøTrafikken og i fart Hov–Sælvig fra 25. juni til 16. august. M/F Skjoldnæs blev i november indsat på færgeruten mellem Søby og Fynshav (færgeruten Søby-Mommark nedlægges.
 2010 - Færgen har ingen elevator og 17. april blev der i Søby og Fynshav monteret et trappetårn med en sædeelevator beregnet til handicappede passagerer.
 2012 besejler M/F Skjoldnæs foruden Søby–Fynshav også Søby–Fåborg.
 2019 ophører M/F Skjoldnæs med at besejle færgeruten Søby–Fynshav, som fra den 15. august besejles af Elfærgen Ellen. M/F Skjoldnæs besejler fortsat Søby–Fåborg ruten.
 2023 Siden 11. juli har Ellen ligget stille på grund af en batterioverophedning, og det har betydet, at M/F Skjoldnæs sejler V-sejlads, så Ærøfærgerne fortsat kan servicere både Fynshav og Fåborg, dog med et reduceret antal afgange.

Galleri

Eksterne henvisninger og kilder 
 www.Færgejournalen
 www.faergelejet.dk
 Sejlplan

Færger i Danmark
Ærø
Schultz Forlag

Schultz Forlag blev grundlagt i 1661 og er dermed Danmarks ældste forlagsvirksomhed.

Schultz har historisk udgivet bøger indenfor næsten alle genrer, men har dog særligt de senere år haft fokus på faglitteratur. 

I midten af 1940'erne var det Danmarks næststørste forlag med bl.a. Ernest Hemingway og Salmonsens Konversationsleksikon. I 2007 solgte Schultz-koncernen forlaget til Gyldendalgruppen.

Se også
Schultz Historie

Litteratur 
 Jørgen Bang, Fra Godiche til Schultz – Bogtrykkeri og forlag i 300 år, J.H. Schultz A/S, 1961.

Eksterne henvisninger 
 Schultz Forlags hjemmeside

Danske virksomheder etableret i 1661
Forlag fra Danmark
Tidligere virksomheder i København
Gyldendal
VM i landevejscykling 2009

VM i landevejscykling 2009 fandt sted i perioden 23.-27. september 2009 i Mendrisio i Schweiz og omfattede linjeløb og enkeltstart for mænd, kvinder og mænd under 23 år.

Medaljeoversigt

Konkurrencerne

Enkeltstart U23 
U23 mændenes enkeltstart fandt sted 23. september og var 33,2 km langt (to omgange på en 16,6 km strækning.

Den anden danske deltager, Jimmi Sørensen, blev nummer 44, 3:08,19 efter vinderen.

Enkeltstart kvinder 
Kvindernes enkeltstart fandt sted 23. september og foregik på en 26,8 km lang strækning.

Enkeltstart mænd 
Mændenes enkeltstart fandt sted 24. september og foregik på en 49,8 km lang strækning.

Danske resultater:
 Nr. 13: Lars Ytting Bak, + 4:07,66
 Nr. 24: Alex Rasmussen, + 5:12,60

Linjeløb U23 
U23 mændenes linjeløb fandt sted 26. september og var på 179,4 km.

Linjeløb kvinder 
Kvindernes linjeløb fandt sted 26. september og var på 124,2 km.

Linjeløb mænd 
Mændenes linjeløb fandt sted 27. september og var på 262,2 km.

Øvrige danske resultater:
 Nr. 13: Chris Anker Sørensen, +0:01:59
 Nr. 43: Jakob Fuglsang, +0:03.45
 Anders Lund, Frank Høj og Lars Ytting Bak udgik.

Eksterne links 
 Officielle hjemmeside 

2009
Cykelløb i 2009
Cykelløb i Schweiz